Skietery op wildreservaat: Saak uitgestelRichard Hume. Facebook Die saak teen Richard Hume (31), wat aangekla word van poging tot moord nadat hy glo ’n vermeende wildstroper in die gesin se privaatwildreservaat geskiet het, se saak is Woensdag in die Malelane-landdroshof uitgestel. Hume is die seun van ’n bekende renoster- en buffelteler in Mpumalanga, John Hume, en is tans uit op borgtog van R5 000. Sy saak is tot 8 Januarie uitgestel. Hy is in September in hegtenis geneem nadat hy ŉ verdagte Ford Bantam-bakkie in die Mauricedale-wildreservaat gesien en vir die bestuurder aangedui het om stil te hou. Hume het ’n skoot gevuur en Sabelo Maphungla (28), die bestuurder van die bakkie, geskiet en gewond. Die polisie het Maphungla, en twee passasiers, Siso Nkhosi (28) en Jabo Dlamini (38), in hegtenis geneem vir onregmatige betreding van privaateiendom, die onwettige jag van wild en die besit van wild. Twee mans kon daarin slaag om te vlug. Nkhosi en Dlamini het ook Woensdag in die hof verskyn. Maphungla word steeds in die hospitaal behandel. Die drie is tans uit op borgtog van R3 000. Hulle saak is tot 6 November uitgestel. Lees ook: Jong man in hof wat vermeende stroper skiet